钦定古今图书集成/明伦汇编/官常典/第399卷 > 刘世扬
## 钦定古今图书集成/明伦汇编/官常典/第399卷 > 刘世扬

按《明外史》本传：“世扬字实甫，闽人。正德十二年进士。
改庶吉士，除刑科给事中。世宗即位，议加兴献帝皇
号，世扬疏谏，都察院牒司礼监摄中官吴善良。帝手
批原牒付刑科，以善良付司礼。世扬言：‘祖宗制，凡降
诏旨，必书于题奏疏揭或登闻鼓状，乃发六科宣于
诸曹，或国有大事，上命先发，诸曹必补牍于次日早
朝进之，无竟批文牍者。今旨从中出亵天语，更旧制
不可之大者’。”帝不听。已，列先朝直臣舒芬、马汝骥、王
思、汪应轸、张原等二十人，请加恩以旌忠直。诸臣各
进秩一等。尝因灾异，世扬请仿古人几杖箴铭之义，
取圣贤格言书殿庑，帝纳之。历吏科左给事中，偕同
官劾罢兵部尚书王时中。顷之，进都给事中。与同官
李仁劾詹事府顾鼎臣污佞，且言今日詹事即他日
辅臣。帝怒，诘“詹事进辅臣，出何典例。”世扬等引罪。帝
怒不解，予杖下诏狱，既乃得释。帝以久旱躬祷。世扬
言在狱系囚及建言谪戍诸臣，怨咨之气，上干天和，
请悉疏释。帝不能用。张璁、桂萼被劾罢。帝责谏官不
言。世扬等乃尽劾璁、萼党，言“总督尚书王琼、谕德彭
泽、中允孙承恩、大理寺丞叶忠、御史储良才五臣宜
斥；顺天府尹黎奭、中允廖道南、编修金璐、佥都御史
李如圭、大理少卿曾直、南京太常卿方鹏六臣宜黜
调；刑部郎中刘汝𫐐、工部郎中丁洪、员外郎金述、吏
部郎中胡森、主事王激、礼部员外郎张敔、御史敖钺、
司业江汝璧、待诏叶幼学、刑部员外郎张寰、太仆丞
姚奎、编修张衮、给事中魏良弼、御史陆梦麟、户部员
外郎郭宪十五臣，宜参酌去留。”时廷臣竞击璁、萼党，
皆下吏部。而尚书方献夫亦璁、萼党也，但去璐、钺、奎、
汝𫐐、敔、宪、良才、幼学八人而已。未几，复偕同官赵汉
等陈《修省八事》，中言：“大学士石珤贞介，殁”未易名。尚
书李𬭼国之盗臣身后遗金得谥。给事中郑一鹏坐
论杨一清，再杖削职。一清败，一鹏宜复官。世扬发璁、
萼党，见憾于璁。一鹏又尝忤璁、萼。会璁已再相，而珤
实前赐谥。璁因激帝怒，谓“给事言皆妄”，乃謪世扬江
西布政司照磨，停汉等俸。然𬭼谥亦由此夺。世扬屡
迁河南提学佥事。告归卒。